Partene kom til enighet ved 13.30-tiden mandag ettermiddag.

Meklingen mellom LO, YS og NHO begynte lørdag klokka 12. Partene har forhandlet på overtid siden fristen løp ut ved midnatt natt til mandag.

Begge partene beskriver forhandlingene som tøffe.

– Partene er enige om en lønnsvekst på 3,2 prosent for arbeidstakere i år, sier riksmekler Mats Wilhelm Ruland.

Forventet prisstigning er 2,4 prosent. Det gir en reallønnsvekst på 0,8 prosent for inneværende år.

Alle får 2,50 kroner mer per time, noe som utgjør om lag 5.000 kroner i året. Lavtlønte får ytterlige to kroner timen, om lag 4.000 kroner ekstra på årsbasis.

Alle tilleggene gis med virkning fra 1. april 2019.

– Vi er godt fornøyd med resultatet, og glad for at vi kom til enighet, sier LO-leder Hans-Christian Gabrielsen.

Nær 23.000 LO-medlemmer og 1600 YS-medlemmer kan dermed fortsette arbeidet. Ansatte ved rundt 750 bedrifter kunne bli tatt ut i streik og partene hadde på forhånd sagt at de var forberedt på at dette kunne ta lang tid.

– Vi har fått et oppgjør vi opplever som veldig godt. Vi har styrka konkurransekraften for norske bedrifter, og vi har sikret reallønnsvekst for folk flest, sier Ole Erik Almlid, administrerende direktør i NHO.

Dette er YS, LO og NHO enige om Ekspandér faktaboks Partene er enige om en ramme for lønnsveksten på 3,2 prosent i 2019. Forventet prisstigning er på 2,4 prosent. Det gir en reallønnsvekst på 0,8 prosent inneværende år.



Meklingsresultatet innebærer at alle som omfattes av oppgjøret, får et generelt tillegg på 2,50 kroner per time. Det gir en lønnsøkning på 4.875 kroner per år.



For overenskomster der lønn er under 90 prosent av gjennomsnittlig industriarbeiderlønn (ca. 478. 000 kroner) gis det et ekstra lavlønnstillegg på 2 kroner og 3.900 kroner per år. Sammen med det den generelle lønnsveksten gir det et totalt tillegg på 4,50 kroner per time.



Lavlønnstillegget gjelder for: Riksavtalen (hotell og restaurant), Vekteroverenskomsten, Industrioverenskomsten TEKO, Renholdsoverenskomsten, Service- og vedlikeholdsoverenskomsten, Transportoverenskomsten og Parkeringsoverenskomsten.



I tillegg gis det et tilsvarende tillegg til ansatte i enkeltbedrifter med egen overenskomst der lønn er under 90 prosent av gjennomsnittlig industriarbeiderlønn.



Oppgjøret omfatter rundt 165.000 medlemmer i LO- og NHO-bedrifter. Totalt vil om lag 22 prosent av disse få lavlønnstillegget (Kilde NTB)

Risikerte storstreik

Om partene ikke hadde blitt enige, sto LO-medlemmer i bedrifter som Statkraft, Mills, Ringnes, Telenor, PostNord og Bring klare til å streike.

Sist et mellomoppgjør kom til mekling var i 2013. I et slikt oppgjør er det bare lønn det forhandles om, ikke saker som pensjon, for eksempel.

I utgangspunktet skulle LO og NHO også bli enige om en omlegging av dagens AFP-ordning i forbindelse med årets mellomoppgjør. Ettersom utredningen om dette ikke er klar før høsten 2019, er dette utsatt til oppgjøret i 2020.

Les også: Lønnsveksten ble spist opp av høyere priser i fjor

Søndag kveld beskrev riksmekler Mats Wilhelm Ruland avstanden som betydelig og sa at meklingen var vanskelig. I innspurten var det ledelsen i LO og NHO som satt i direkte forhandlinger.

Lønnsoppgjøret i privat sektor danner rammen for de kommende oppgjørene utover våren og vil påvirke lønnsveksten for de fleste nordmenn.